Православна вјеронаука

Професор: Дарко Божић

Разред: II-1, 9, 10.

1.4.2021.год.

Педагошки примјер праведног Јова

 Праведни Јов је једна од најживописнијих личности Светог Писма. Спис повезан са његовим именом представља величанствену поему и једну од најпотреснијих књига у свеукупној историји свјетске књижевности. Тема Књиге о Јову јесте универзална тема која се провлачи кроз читаву историју књижевности, философије, религиологије – зашто праведни и побожни људи страдају?

 У књизи, Јов је представљен као богати арапски господар, изразито праведни човјек чију праведност и сам Бог узима као примјер. Посљедица те праведности јесу божански благослови који се препознају у богатству и што је за Семите тог доба било најзначајније, бројном потомству. Управо те благослове сатана наводи као разлог (а не посљедицу) Божије праведности и захтјевајући од Бога да искуша Јова. По Божијем допуштењу сатана, с тога, удара на Јова – најприје наносећи му тешке материјалне губитке, уништавајући му породицу и коначно доносећи му тешку болест.

 У централном дијелу књиге који претставља поетски дијалог, активира се горуће питање: „зашто праведни и побожни људи страдају и пате?“ У разговору учествују Јов и његови пријатељи, искрени вјерници и философско и религијски образовани људи. Цјелина отпочиње описом њихове затечености пред призором дубине и снаге Јовове патње, а слиједи уводна тужбалица у којој Јов призива смрт и проклиње дан сопственог рођења. Тужбалицом изазвани Јовови пријатељи уздижу гласове правдајући Бога и увјеравајући Јова да засигурно постоји јасан и логичан разлог његових страдања. Они у том контексту напомињу и вјеровање у постојање космичког закона: чини добро- вратиће ти се добро, чини зло- вратиће ти се зло. У складу са тим они наводе различите узроке због којих Јов страда: тешки гријех који је учинио или неки тајни гријех који је гајио (што Јов одбацује истичући своју етичност која је и њима позната). Јов одбацује и могућност да страда због гријеха своје дјеце, које је предлагао један од његових пријатеља. Јов истиче да је своју дјецу учио да побожно и праведно, те да је приносио жртве за њих како би им евентуални нехотични гријеси били опроштени. И посљедњи међу Јововим пријатељима, млади Елијуј, сугерише да је Бог можда видио унапријед да ће Јов погријешити, те му кроз страдање упућује поруку којом га опомиње. Елијуј у страдању види могућност да Јов научи нешто ново, да прође кроз неку врсту ванредне животне школе.

 Након Елијујовог говора, Јов прекида дискусију са пријатељима јер је схватио да нико од присутних није одговорио на његово питање „зашто страдам и патим?“. Управо због тога Јов се окреће Богу тражећи од њега одговор, позивајући самог Бога на одговорност и суђење.

 И Бог заиста одговара Јову. Бог се лично обратио Јову и поставио му низ питања о стварању. Јов није имао одговор ни на једно од ових питања, и схватио је колико мало ствари разумије о Богу и његовим начинима дјеловања. Схватио је да он треба да поднесе рачун пред Богом, а не Бог пред њим. Након свега Господ је повратио све што бјеше узето Јову, обимно обновивши његову породицу и стоку. Преостале године живота Јов је провео боље него претходне.

 На неки начин, Књига о Јову је агностички спис који сугерише да је људско страдање, нарочито побожног и праведног човјека, тајна која не може да добије потпуни одговор. Наиме, сви понуђени одговори су могући. Човјек може да страда због свог тајног или јавног гријеха; страдање може бити посљедица и гријеха наших ближњих будући да живимо у свијету који подразумијева међусобни утицај, у свијету у коме нема изолованости. Ништа од тога, међутим не мора бити узрок страдања. Тај узрок може остати скривен од његових ближњих, па чак и од самог страдалника.

 Човјек који страда, дакле, може да се у својим страдањима окрене од Бога или ка Богу. То окретање можда неће дати одговор али у сваком случају учиниће да патња буде једно искуство посредством кога ћемо стећи дубље познање божанских тајни. Управо је то смисао ријечи које Јов изговара након што му се Бог јавио: „Ушима сам слушао о теби, а сада те око моје види“. Ово је прва и најзначајнија педагошка порука овог старозавјетног списа. Поред ове поруке битно је нагласити још нешто – страдалник који се у својој патњи окреће Богу, није неко кога требамо да поучимо него неко од кога треба да учимо.

 Коначно, ова књига представља снажно свједочанство да коначни одговори нису могући у историји, већ да су ствар будућег (есхатолошког) остварења. Управо зато је велико Јовово исповиједање, али ја знам да је жив искупитељ мој и да ће на посљедак стати над прахом, ја исти гледаћу га и очи моје, не друге. Овим ријечима, многострадални Јов сеже ка Новом Завјету и Господу Исусу Христу чије страдање типолошки најављује и у чијем васкрсењу сва Јовова страдања добијају своје разрешење.

**Обавезно прочитати и преписати у ваше свеске за домаћи задатак!**